L’Entitat Cultural Valenciana El Piló publica les bases dels seus XXXIII Premis Literaris i d’Investigació
2025-07-24

Les entitats culturals de Burjassot continuen promovent activitats a les quals conviden a participar a la ciutadania, tenint sempre en compte la situació sanitària actual. És el cas de l’Entitat Cultural Valenciana El Piló que ha publicat les bases dels seus XXXIII Premis Literaris i d’Investigació.

Així, tal com han informat des de la seua pàgina de Facebook, El Piló – Entitat Cultural Valenciana, en l’edició d’aquest any dels premis, convoca el XX Premi de Novel·la “Federic Feases”, dotat de 1.800€ i una figura en bronze de J. Chornet i de temàtica lliure,  el I Premi de Poesia “Josep Melià”, dotat de 300€ i d’un piló de bronze i que s’atorgarà a la millor poesia sobre la història i les tradicions culturals de Burjassot i el III Premi d’Assaig “Joan Costa”, convocat conjuntament amb Convenció Valencianista, i que està dotat de 500€ i amb el qual també s’entregarà un piló de bronze. Aquest últim premi s’atorgarà al millor treball sobre l’entitat i identitat del poble valencià i/o de la llengua valenciana. Anàlisi del passat, el present i/o el futur.

Els treballs que opten als premis de novel·la i poesia hauran d’estar escrits en llengua valenciana, seguint les normes de la RACV. Els participants del premi d’assaig podran presentar els seus originals redactats en valencià, atenent a les normes de la RACV/El Puig o bé en castellà. En cas que l’obra premiada estiga escrita en aquesta última llengua, si es decidira la seua publicació es faria traduïda al valencià.

Les obres aspirants a ser les guanyadores de les tres modalitats de premis hauran d’enviar-se, per correu certificat fins al 25 d’abril de 2021, a l’atenció de Josep Barat i Blasco, Carretera de Llíria, 34-3. En cas de dubte, els participants poden telefonar al 627 28 29 75.

Les bases completes dels XXXIII Premis El Piló poden consultar-se en el Facebook de l’entitat, El Piló-Entitat Cultural Valenciana.